Diari Oficial de la Generalitat Valenciana


Sumari del DOGV 1053, del 27-04-1989 (1989/813741)

RESOLUCIÓ de 14 d'abril de 1989, de la Direcció General de Joventut, per la qual es convoca la campanya de camps de treball per a 1989 de la Generalitat Valenciana.
--------------------------------------------------------------------------------------------------------------------------------------------------------------------

### Dades del document

Número de DOGV
:   1053

Data del DOGV
:   27-04-1989

Secció del DOGV
:   ALTRES DISPOSICIONS

Número del document
:   1989/813741


Data del document
:   14-04-1989

Organisme emissor
:   Conselleria de Cultura, Educació i Ciència

Tipus de document
:   Resolució

Resolució de 14 d'abril de 1989, de la Direcció General de Joventut, per la qual es convoca la campanya de camp de treball per a 1989 de la Generalitat Valenciana.  
La Conselleria de Cultura, Educació i Ciència considera, a través de l'experiència, que els Camps de Treball constitueixen formes adequades per a facilitar als joves la possibilitat d'establir contacte amb altra gent i altres formes de cultura en estreta convivència, analitzar problemes i ajudar a resoldre'ls realitzant una tasca desinteressada al servei d'una col·lectivitat.  
Per tot això, i en virtut de l'article 19 del Decret 95/1987, de 17 d'agost, del Consell de la Generalitat Valenciana, que atribueix a la Direcció General de Joventut la funció de promoure activitats de temps lliure i de caire sócio-cultural dirigides a la joventut, aquesta ha resolt:  
Article únic  
Convocar la Campanya de Camps de Treball Voluntari 1989, que es regirà per les bases que figuren a l'Annex d'aquesta Resolució.  
Disposició FINAL  
Aquesta Resolució entrarà en vigor l'endemà de ser publicada al Diari Oficial de la Generalitat Valenciana.  
Valéncia, 14 d'abril de 1989. - El Director General de Joventut: Enrique Soriano Hernández.  
ANNEX  
Bases de la Campanya de Camps de Treball per a 1989  
1. Participants.  
Podran sol·licitar la inscripció tots els joves, de 18 a 26 anys d'edat, que residesquen a la Comunitat Valenciana.  
2. Places oferides.  
La relació de places oferides als diversos camps de treball d'Espanya i l'estranger quedarà exposada als Serveis Territorials de Cultura i Educació a partir del dia 3 de maig.  
3. Quotes.  
Cada participant haurà d'ingressar en el termini de 48 hores, des de que la seua plaça siga confirmada, la quantitat de 5.000 pessetes en el compte corrent destinat a l'efecte.  
4. Inscripcions.  
4.1. Les inscripcions es formalitzaran partir del 5 de maig en imprès normalitzat que serà facilitat pels Serveis Territorials de Cultura i Educació.  
4.2. Dins de les 48 hores següents a la inscripció i adjudicació de la plaça, haurà de ser presentada als Serveis Territorials de Cultura i Educació.  
a) El justificant de l'imprès de la quota corresponent.  
b) Fotocòpia de la cartilla de la Seguretat Social o similar on entren les despeses de qualsevol malaltia que puga sobrevenir en el curs de l'activitat.  
En el cas que es tracte d'un camp de treball a realitzar a l'estranger, caldrà adjuntar el «Formulari E-111» correctament emplenat o document similar que permeta d'obtenir assistència sanitària de caràcter urgent als Estats membres de la Comunitat Econòmica Europea.  
La documentació citada als dos últims paràgrafs també haurà de ser presentada al Director del Camp de Treball elegit, en el moment d'incorporar-s'hi.  
c) Fotocopia del DNI o del llibre de Familia.